**SEMMELWEIS EGYETEM BORA ORSZÁGOS BORVERSENY**

**VERSENYSZABÁLYZAT 2025**

A borversenyt a Semmelweis Egyetem rendezi.

A meghívottak köre: magyar nemzetiségű, minőség iránt elkötelezett borászok.

A nevezések és a borok és/vagy pezsgők beküldésének határideje: **2025. augusztus 22. (péntek) 12:00**

A bírálat időpontja: **2025. szeptember 10**. **(szerda)**

Az eredményhirdetés időpontja: **2025. szeptember 25.** (csütörtök)

**A nevezés díjtalan!**

A benevezett borokból és/vagy pezsgőkből 3 palackot az alábbi címre várunk:

**Semmelweis Egyetem, Rendezvényszervezési Igazgatóság**

**(1085 Budapest, Üllői út 26., 3. emelet, T7-es iroda)**

Amennyiben személyesen tervezik a kiszállítást kérjük előtte telefonáljanak a +36 1 459 1500/ 55215-ös melléken és egyeztessenek időpontot kollégáinkkal. Augusztus 20-án az irodánk zárva tart. A környező utcák parkolási zónába tartoznak, ezért javasoljuk az Üllői út 27. szám alatti felszíni önköltséges parkoló használatát.

Szállítási idő: hétfő-csütörtök 9.00 - 16.00, péntek 9:00-12:00

Kapcsolat: borverseny@semmelweis.hu

Nevezési feltételek

1. A versenyen részt vehetnek mindazon egyéni bortermelők és bortermelő vállalatok pezsgői, palackozott minőségi borai és palackozott különleges minőségű borai, melyek a magyarországi előírásoknak megfelelnek, és Magyarországon forgalomban vannak.

Bírálati kategóriák:

- Pezsgő

- Kárpát-medencei fehér bor

- Kárpát-medencei vörös bor

- Világfajta fehér bor

- Világfajta vörös bor

- Desszertbor

2. Az egyes kategóriákba az alábbi fajták nevezhetők:

- Pezsgő: A kategóriába kizárólag tradicionális vagy tankpezsgő eljárással készült, palackozott fehér és rozé pezsgők nevezhetők, magyar és külföldi termelők részéről egyaránt.

- Kárpát-medencei borok: olaszrizling, furmint, cserszegi fűszeres, Irsai Olivér, leányka, királyleányka, kabar, góhér, hárslevelű, zengő, zenit, zéta, zeusz, kéknyelű, juhfark, rózsakő, budai zöld, kékfrankos, kadarka, fekete leányka, purcsin, ezerjó, bakator, balafánt, bianca, cirfandli, de nevezhető bármely hazai nemesítés, illetve olyan házasítások, amelyek ezekre a fajtákra építkeznek elsősorban – pl. Bikavér, Egri csillag.

- Világfajta borok: cabernet franc, cabernet sauvignon, merlot, syrah, pinot noir, sauvignon blanc, chardonnay, rajnai rizling, sárgamuskotály, zöld veltelini, pinot blanc, pinot gris, de nevezhető minden olyan fajtabort, illetve házasítást, amely valamilyen nemzetközi fajtából készült, legyen az malbec, sangiovese vagy akár egy chenin blanc.

3. A verseny résztvevői a nevezési határidőig 3 palack ingyenes mintát juttatnak el a verseny rendezőjéhez 0,75-ös kiszerelésben (kivétel: desszertborok esetében). A palackokon fel kell tüntetni a származási helyet, a termelőt, az évjáratot és a nevet, mely alatt a termék forgalomban van. Valamint kérjük a résztvevőket, hogy a borok nyakán, a kapszulán ne szerepeljen felirat, logó.

4. A versenyre való nevezéshez a résztvevőknek ki kell tölteni a nevezési lapot, melyen nyilatkozniuk kell a minta által képviselt bor és/vagy pezsgő tétel-mennyiségéről, mely nem lehet kevesebb 400 palacknál. A pontos mennyiséget a nevezési lapon kell közölni. **A nevezési lapon több borral és/vagy pezsgővel is lehet nevezni.**

5. A nevezési lap mellett minden egyes mintához csatolni kell a mintára vonatkozó forgalomba hozatali engedélyeket.

6. Minden beküldött mintához szállítólevelet kell kiállítani, melyen fel kell tüntetni: „Semmelweis Egyetem Bora Országos Borverseny. A minta érték nélküli, kereskedelmi forgalomba nem hozható."

7. A versenyen való részvétel feltétele, hogy a palackokon szereplő adatok megegyezzenek a nevezési lapon megadottakkal.

8. A nevezett borok és/vagy pezsgők nettó átadási ára az Egyetem felé az aktuális nagykereskedelmi árjegyzékben szereplővel kell megegyezzen. A versenyen való részvétel feltétele, hogy a résztvevő garantálja, hogy az általa nevezett bor Semmelweis Egyetem felé biztosított nagykereskedelmi ára a 2026-os Borversenyig változatlan marad.

A Borverseny lebonyolítása és a Bíráló Bizottság összetétele;

1. A borverseny lebonyolítását, a bíráló bizottság munkáját, valamint a Versenyszabályzat betartását a Borverseny Elnöke felügyeli.

A 2025-es év elnöke: Dr. Merkely Béla, a Semmelweis Egyetem rektora.

2. A szaktanácsadó feladata a kóstolás előkészületeinek felügyelete, a kóstolási minták sorrendjének felállítása, megfelelő hőmérsékleten való bemutatása, valamint a borok és pezsgők anonimitásának megőrzése a verseny teljes ideje alatt.

3. A versenyre nevezett borokat és pezsgőket a Bíráló bizottság értékeli. A Bizottság legalább 12 tag együttes jelenléte esetén működőképes.

4. A hat meghirdetett kategóriát a Bíráló bizottság tagjaiból alakult külön vizsgálóbizottságok értékelik. A bírálatok előtt próbakóstolást tart az adott vizsgálóbizottság elnöke a bírálati feltételek kiegyensúlyozása érdekében. A bizottság tagjai nem szerezhetnek tudomást az egyes boroknak és pezsgőnek ítélt pontszámokról és díjakról az eredményhirdetés előtt.

5. Amennyiben egy vagy több bizottsági tag nem találja a mintát megfelelőnek, kezdeményezheti(k) annak kizárását a vizsgálóbizottság elnökénél. Amennyiben szükséges, a bizottsági tagok többségi véleménye alapján a minta kizárható, a termelő pedig írásbeli indoklást kap.

Eredményhirdetés;

1. A Semmelweis Egyetem Bora Országos Borverseny hivatalos eredményhirdetésére 2025. szeptember 25-én (csütörtökön) kerül sor a Semmelweis Szalonban (1085 Budapest, Üllői út 26., I. emelet).

2. A Semmelweis Egyetem Bora borversenyen hat kategóriában hirdet a bírálóbizottság nyertest, mely borok és pezsgő jogosultak a „Semmelweis Egyetem bora” cím birtoklására a 2026-ös verseny eredményhirdetéséig. A győztes elismerő oklevelet kap, valamint megkapja a Semmelweis Egyetem Bora logót, melyet a nyertes borok és pezsgő kommunikációjában felhasználhat.

3. Minden bor és pezsgő, amely nagyarany, arany, ezüst vagy bronz minősítést ér el, minősítő oklevelet kap, melyet az eredményhirdetésen adunk át (vagy távolmaradása esetén a nevezési lapon megadott címre postázunk ki).

4. A nyertes borokat és pezsgőket egy éven keresztül, a következő borverseny eredményhirdetéséig az egyetem reprezentációs célokra, elsősorban exkluzív ajándékként használja. Az egyetem az első helyezett mellett a második és harmadik helyezett borokból és pezsgőből is rendelési lehetőséget biztosít szervezeti egységei számára.

Budapest, 2025. július 15.